Floriana jirritornaw għar-rebħ
Duncan Sultana, Mitchell Scerri Floriana irritornaw għar-rebħ b'gowl uniku ta' Fonseca wara seba' minuti logħob. Minkejja li Senglea ħarġu bla punti minn din il-partita, żgur li kien ħaqqhom aħjar hekk kif għal ħinijiet twal kienu huma l-aqwa tim fil-grawnd. Kmieni fil-partita, Floriana marru fil-vantaġġ fl-ewwel azzjoni tagħhom meta Venancio qassam fit-tul lil THIAGO FONSECA li kkontrolla tajjeb u kkonkluda biex fetaħ l-iskor. Ftit wara, Floriana kienu viċin li jagħmluhom tnejn meta minn free kick dirett minn distanza notevoli ta' Venancio kien stampat mal-wieqfa. Man-nofsiegħa logħob, xutt devjat ta' Atkinson minn tarf il-kaxxa għadda viċin tal-lasti ta' Spiteri. Senglea baqgħu jippruvaw u żewġ minuti wara kross tajjeb mix-xellug ta' Cassar sab lil Atkinson li minn quddiem il-lasta tefa' barra. Fil-bidu tat-tieni taqsima, Gomes irċieva fil-kaxxa u x-xutt tiegħu kien salvat f'żewġ tentattivi minn Spiteri. Mas-siegħa logħob Atkinson ħarab bil-kontra attakk u qassam lejn Riascos, b'dan tal-aħħar jixxutja kompletament ħażin. Tmien minuti wara, Floriana reġgħu pruvaw permezz ta' free kick ta' Venancio, iżda spiċċa salvat faċilment minn Farruġia. Fit-72 minuta, Dias qabeż diversi plejers fuq il-lemin, iżda quddiem il-gowler żbalja milli jsib isib ix-xibka. Fl-aħħar ħames minuti tal-partita', Antkinson b'ġirja veloċi qabeż lil Spiteri, bix-xutt tiegħu lejn lasta vojta kien maqlugħ minn fuq il-linja minn Camenzuli.